정조 17년
癸丑九月十一日辰時上御熙政堂大臣備局堂上引見輪對官同爲入侍時右承旨洪仁浩假注書洪樂游記注官金良倜記事官徐有聞右議政金憙行司直鄭民始李文源戶曹判書沈頤之右參贊洪秀輔兵曹判書鄭好仁行副司直徐有防吏曹判書金思穆禮曹判書閔鍾顯行副司直李秉鼎刑曹判書李得臣訓鍊都正趙心泰行副司直李漢豐開城府留守金魯永副司直尹行任校理尹致性以次進伏訖憙曰日氣漸涼聖體若何上曰一樣矣憙曰王大妃殿氣候何如上曰一樣矣憙曰惠慶宮氣候何如上曰一樣矣憙曰如臣無似忝居三事之列早晩司直之論臣所自知而居常愧悚矣果然臺疏或以唯諾爲廟謨爲言或以簿書期會爲譏自見此疏置身無地慙忸倍切領揆左相病未行公固無唯諾簿書之可言而臣獨恬然視事人言之譏斥可謂全屬臣身如臣無似早賜斥退然後廟堂可以成樣亦將爲今日求言之實效伏望體諒焉上曰過矣過矣臺疏云云予以爲過當而卿則以鄕人也故置之此任予亦不以格例責之於卿而至若廟務則不可只以格例論之正其威儀尊其瞻視然後斯可爲立紀綱嚴堂陛之道而若或忽於此箇事爲則末流之弊其將不少如是之際尋常格例亦不無可顧處矣憙曰臣自來憒憒全昧事務遽當不堪當之任日夕懍惕若負大何今者勤攻之言在臣身猶屬輕歇滿心慙恧不知措躬之所矣上曰過矣傳云觀遠臣當自近臣始此所以發政施措之自近及遠自內至外也其爲關國體之尊卑驗治道之汚隆者莫先於以紀綱爲維持之道也以卿新入之故近於廟堂事予之闊略者多矣不恥下問聖人有訓卿須勿以昧例自處而凡於事務或博採諸議或廣考古例另加留意好矣上曰輪對官入侍良倜承命出與社稷令李厚燾繕工監役尹心約李田秀副奉事李承默假監役李根鄭致愚李民秀西學訓導韓光烈宗簿主簿李鍾洲偕入進伏上曰夜見喬洞水使狀啓爲島民憧憧之念連宵未已纔有賓對進定之命而畿伯誠可訝矣按一道之責者當關民邑之事而向筵以本島事下詢則其所奏對頗欠精的永災與舊初不等名色亦不能領略而謂以水使當狀啓云者殆同越視秦瘠者然烏在其承流分憂之意哉聞甚駭然而伊日承宣無一言請推亦豈成說乎威怒二字臺諫有所云云而果然威怒則寧有此等道臣帥臣乎亦可曰有國體朝綱乎卿等之回啓只請水使擅自請穀之罪而初不下語於一道伯位至崇品則廟堂其將莫敢誰何耶此雖小事揆以國綱未必不爲招災之一端矣雖以許近事言之賑穀之直請與不直請姑捨是其居官之無狀曾於寧邊時有所稔知而喬桐之差遣者卽不過彈丸小島而欲觀渠贖愆之效矣見今一島歉荒安堵賙恤之道不可委而責之而爲念迎送之弊姑不處分此草記卽爲還給可也憙曰伏承下敎水使之初不關由巡營爛商以聞者已極駭然而道伯之諉以水使當爲狀啓云而尙不惕意動念視若尋常者尤極慢忽臣忝在廟堂回啓之如是疎忽莫非臣昏謬之罪謹當退而胥命恭俟處分矣上曰過矣卿則新入廟堂此莫非有司堂上不勤之罪也命仁浩書傳敎曰向於南道巡還之日召問道內喬桐民事所對殊欠精的來頭賙救之策目下蠲恤之政皆付之水使之狀請者萬萬不成說若此則海西之甕津當不入於分等而統營之請穀亦當任渠自請乎其時欲賜處分而意謂語次間適未斡旋姑置之昨夜見喬桐水使狀啓始覺向筵奏語之出於眞箇昧例今此廟堂回啓之只論帥臣向道伯不下一語近日國綱之解弛未必不由於此等處當該道臣鄭民始破壞格例忽於民隱之罪爲先緘辭從重推考帥臣狀本更令廟堂援例稟處而民情之頷顑觀於狀辭益可知之若不早施息肩之擧島氓何以全活初意欲待冬春發遣繡衣更思或有後時之歎入侍玉堂尹致性喬桐府御史差下巡察農形慰諭民人以來來當有蠲恤之政此意先爲下諭又命書榻敎曰當該有司堂上尹行任從重推考上曰都承旨入侍良倜承命出傳都承旨徐邁修進伏上曰畿伯聞已發巡而陵所奉審事體甚重道臣方以緘問當撤巡入來卿方在禮房卽爲出去替行奉審後入來可也邁修承命出上命書傳敎曰道伯事萬萬駭然初欲拿處而姑先緘問使之卽爲條對奉審之行已令知申替行嚴飭畿營使之卽爲來待上敎民始頤之行任曰卿等筵退後考出喬桐賙賑時年條謄錄及恤典之多少分等之如何卽爲草記可也憙曰行副司直徐有防京畿句管差下吏曹判書金思穆備堂還差仍察海西句管何如上曰依爲之出擧條憙曰卽見楊州牧使李東馨所啓則以爲本州穀簿中小麥爲二千餘石而不宜農糧民不願受以租代捧爲辭而批旨有令廟堂議于道伯稟處之命矣問于京畿監司鄭民始則小麥二千餘石內一千五百石以租代捧餘數留作種子便好云依此施行之意分付該道臣何如上曰依爲之出擧條民始曰正供上納皆有期限至於米條法意尤重晩載守令亦有罪矣況今秋序已暮而湖西大同米本廳當納爲三萬餘石未納尙餘一萬三千餘石此是前所未有之事該道昨年穡事雖曰歉荒而三南同然則兩南今幾畢納而湖西之許多未納已不免慢忽且大同之待秋停退乃是罕有之特恩而不待朝令任自至秋若此不已則特恩無可施之地稅穀廢當納之限後弊所關決不可仍置而許多守令之盡爲勘處亦關民邑之弊其中全未納燕岐庇仁兩邑守令令該曹拿問處之不飭之道臣爲先從重推考未收米使之卽速上納本錢則三南俱有未收斯速收捧上納之意一體嚴飭何如上曰依爲之民隱自民隱國體自國體旣聞之後不可拿處而止當該守令施以罷拿之典道伯早能報司或狀請則何靳而不許限秋停捧乎當該道臣亦施緘推之典可也出擧條民始曰連山大同米七百餘石昨始入倉而看品米色則極其麤劣乃是還穀之最下者大同卽新結之所捧則以還米代納已萬萬驚該近來飭令截嚴而猶有此冒犯者尤極無嚴且欲以還穀代納則春初足可上納而拖至八月始爲裝載亦涉可怪當該守令令該曹拿問處之何如上曰依爲之出擧條頤之曰太倉積痼之弊轉至莫可收給之境往在戊戌大加懲創郞吏俱被重勘而伊後廟堂之以時申飭臣曹之筵稟董察不啻屢次而頒祿之紛雜如前倉屬之奸濫愈甚十餘年來米太虧欠至於屢千餘石之多揆以國綱萬萬寒心其所逋欠逐年査究郞官則捧現告付之攸司勘以當律員役則區別存亡移送法司痛繩準捧斷不可已也其許多奸弊有不敢一一煩陳此則當自臣曹成節目啓下以爲永久遵行毋敢違越之地而苟究弊源則郞官之或不擇人員役之率多無賴故也今若不思淸源之道徒欲規規於末流之弊則決知其了無矯革終歸舊奪而已倉官得人最爲要道而選部之循序差擬未必人人稱職本倉主簿奉事副奉事三窠中主簿則倣古太倉令作爲令窠以實職中曾經守令者自臣曹另擇廉謹剛明之人備擬受點限以兩年捧稅勿許遷轉副奉事則與他司直長窠相換直長奉事兩窠亦自臣曹就參外實職中擇擬受點通前職計朔三十朔仕滿後自銓曹因其窠權陞主簿單付啓下出六六朔詞訟六朔仍計於本倉而限前毋得移擬他職準限其職無升合逋欠然後始許守令遷調則在銓家不失原窠在應選不患淹滯而倉政自當有實效矣員役則薄料多額徒作國穀之蟊蠧此亦量宜汰減以除一分之弊而至於殿中監庫法意本自嚴重然到今不惟無益反爲一倉之巨瘼旣是國典所在則雖不敢爲革罷之請而今當蘇弊宜先釐正庫中盈縮無所省識頒祿紛拿亦不禁戢則終始監頒實無意義只於開倉日出往監鑰旋卽入來封倉之夕又爲出往監鎻以存古規其餘捧上上下等節一付本倉則實爲省弊之大助而或係官方或關變通竝下詢大臣處之何如上曰大臣之意何如憙曰臣於向者已聞戶判之言矣依此所奏而變通則積久痼弊庶可矯救而至於殿中監庫當初法意旣有所在今不宜遽議革罷而只於開倉封倉時出往監其鎻鑰不復如前監頒則恐於存羊之義杜弊之道兩得其宜矣上曰依爲之出擧條有防曰本館久任郞廳番次極爲苟艱而養賢庫事務尤係緊要典籍尹悌東奉命在外不可遲待其上來今姑改差何如上曰改差可也出擧條思穆曰今夏以後文蔭武換差之窠所當隨其有闕次次仍舊窠差出俾存已定之式而不可不一番提稟後擧行故敢此仰達矣上曰依爲之出擧條鍾顯曰莊陵祭品以道里夐遠月前另下申飭之敎矣聞本陵祭品之自他道進排者如東萊之海毛胡椒善山之黃栗晉州之蔈古忠州之粘米粳米中米草注紙等各種其數至少而遠地輸納每多愆期反有欠敬之歎自今爲始分付本道營邑使之措備封進而勿令他道進排恐爲便當故敢此仰達矣上曰依爲之令廟堂分付兩道道臣俾各知此定式擧行可也出擧條李秉鼎曰我聖上一念對越夙宵寅畏不以冬候之尙遠或忽轟燁之示警誕降絲論藹然求助凡在言責之列者固宜實心對揚而雖以昨今三司之章奏言之臣雖一不得見而聖批皆以留意爲敎則其別無昌言近於應文可推以知況今日賓對卽求言後初筵則諉以一疏之塞責擧皆違牌揆以臺體極爲慨然除疏批未下實病外一竝從重推考恐不可已矣上曰依爲之出擧條上曰輪對官進前原燾等各奏職姓名根奏職姓名上曰此人卽故判書李鎭衡之孫耶民始曰然矣而李根則出係其三寸故故重臣奉祀孫卽李根之弟矣上曰爾弟之名字云誰而年今幾何耶根曰李柢而年則二十二矣上曰重臣奉祀孫豈可不調用乎待年滿卽爲調用之意分付銓曹可也文源曰南漢都試近當爲之而係是本營往還間所佩密符依例仍佩往來乎上曰唯文源曰臣所帶兼銜俱是劇務臣之近日精力實無堪承之望所帶判金吾之任伏望體諒焉上命仁浩書榻敎曰判義禁李文源許遞又命書榻敎曰時囚皆令今日草記照律次堂擧行命退諸臣以次退出